Die Groot Trek (Nederlands: de Grote Trek) verwys na die massa-migrasie, vanaf die jaar 1835, van Kaapse Nederlandssprekende burghers na die Suid-Afrikaanse binneland om onder andere weg van Britse beheer af te kom. Die immigrante was afstammelinge van setlaars vanuit die westelike vasteland van Europa, veral uit Nederland, Noordwes-Duitsland en Hugenote uit Frankryk. Die Groot Trek het gelei tot die stigting van verskillende Boererepublieke vernaamlik die Natalia Republiek, die Oranje-Vrystaat en die Transvaal. Die Trek het ook gelei tot die verplasing van die Matabele na die noorde van die Limpopo rivier en tot die omverwerping van die Zoeloe-koning Dingaan. Weens die onrus aan die Kaapse Oosgrens en 'n verskeidenheid van griewe teen die Britse owerheid het 'n paar duisend Afrikaanssprekende boere tussen 1834 en 1837 hul plase verlaat en na Natal en die teenswoordige Transvaal (Gauteng) en Vrystaat getrek. Hulle wou 'n onafhanklike staat vestig waar hul hulself volgens eie oortuiging kon regeer. Die swaartepunt van die Groot Trek was in Natal, totdat die gebied in 1842 deur Brittanje geannekseer is. Daarna het 'n sogenaamde Tweede Trek na Transvaal (Gauteng) en Transoranje (Vrystaat) ontstaan.